Portugália viszont a 2013-as Eurovíziós Dalfesztivál után ismételten nem vett részt a versenyben. Érdekesség, hogy akkor is, és ezúttal is Svédország adott otthont a versenynek. Nem vett részt a versenyen Luxemburg sem. A nagyhercegség utoljára 1993-ban küldött képviselőt a dalfesztiválra, így sorozatban 2016 volt a huszonharmadik év az ország nélkül. Andorra, mely utoljára 2009-ben vett részt, szintén távol maradt a versenytől. Hasonlóan döntött Monaco is 2015. július 21-én: a törpeállam utoljára 2006-ban képviseltette magát a dalfesztiválon. A szlovák műsorsugárzó szeptember 28-án jelezte távolmaradását. Törökország pedig a 2015. február 6-án bejelentett visszatérési szándéka ellenére november 3-án ellenkezőleg döntött.